
Dadansoddiad beirniadol o’r berthynas rhwng gwybodaeth pwnc athro a dysgu ac addysgu effeithiol yn yr ysgol gynradd.
Cyflwyniad
Trafodir pwysigrwydd gwybodaeth pwnc athro ar gyfer addysgu plant cynradd yng Nghymru yn yr aseiniad. Dadansoddir llenyddiaeth yn seiliedig ar wybodaeth pwnc athro gan ystyried pwyntiau sydd yn cefnogi'r angen am wybodaeth pwnc cryf wrth addysgu. Hefyd trafodir gwybodaeth pwnc personol yn feirniadol a’i effaith ar ddysg plant tra ar brofiad addysgu proffesiynol.
Treuliwyd profiad dysgu cyntaf mewn ysgol gynradd cyfrwng Cymraeg. Roedd oddeutu dau gant o ddisgyblion ar y gofrestr gyda thua 30% ohonynt yn dod o gartrefi lle siaredir Cymraeg. Roedd o gwmpas 10% o’r disgyblion yn derbyn prydau bwyd am ddim a thua 14% o ddisgyblion ag anghenion dysgu ychwanegol. Awgrymodd Estyn, dri argymhelliad yn ei adroddiad diweddaraf yn Ionawr 2017 yn cynnwys;  “gwella medrau darllen y disgyblion, sicrhau cyfleoedd i ddisgyblion cyfnod allweddol 2 i ddefnyddio eu sgiliau rhif yn drawsgwricwlaidd ac i gryfhau’r ddarpariaeth ar gyfer ateb gofynion y Cwricwlwm Cymreig” (Estyn, 2017, tud. 1-3). Er mwyn sicrhau anhysbysrwydd, gelwir ysgol yn “Ysgol A” a ni enwau unrhyw aelod o staff na plentyn trwy gydol yr aseiniad.
Ystyriaeth o’r llenyddiaeth
Er bod llawer wedi ymchwilio i rôl athrawon a’r hyn sy’n gwneud athro arbennig, ymchwiliodd Shulman (1987)  i sut i wella a datblygu athrawon ac addysg. 
Pwysleisiodd Shulman (1987) yr angen am wybodaeth pwnc cadarnhaol a phedagogeg dda, effeithiol. Eglurodd Shulman (1987) mai cymysgedd o’r ddau sydd yn sicrhau addysgu effeithiol. Galwodd hwn yn “Pedagogical content knowledge” (PCK) neu gwybodaeth pwnc pedagogaidd.
Amlygodd Shulman (1987) adroddiadau am athrawon yn cyflawni un pwynt cyffredinol, yr angen am wybodaeth pwnc sylfaen er mwyn sicrhau addysgu effeithiol. Er hynny, nid oedd awgrym cyson o ofynion gwybodaeth pwnc sylfaen athrawon, felly nid oedd cysondeb yn y wybodaeth oedd gan athrawon. Yn ogystal a hyn, nid oedd unrhyw arweiniad ar y math o wybodaeth oedd angen arnynt wybod yn gadarn cyn addysgu’r plant. Heb yr arweiniad yma nid oedd cysondeb yn ansawdd  yr addysgu o  ysgol i ysgol ac o ddosbarth i ddosbarth mewn ysgolion. Gyda phlant o wahanol alluoedd ym mhob dosbarth a hwythau yn ffafrio dulliau dysgu gwahanol daeth ymchwil Shulman yn flaengar a’r angen am ‘PCK’.
Awgrymodd Shulman fod gwybodaeth pwnc athro yn cynnwys sawl elfen wahanol; cynnwys gwybodaeth, gwybodaeth gyffredinol pedagogeg, gwybodaeth cwricwlwm, adnabyddiaeth o’r plant, gwybodaeth o gyd destunau addysg a gwybodaeth o ddiwedd addysg yn cynnwys ei bwrpas a’i werthoedd (Shulman, 1987). Cred Shulman yn gryf fod yr elfennau yn gysylltiedig wrth sicrhau addysgu effeithiol, yn enwedig gwybodaeth pedagogeg a chynnwys gwybodaeth. Mae hyn yn golygu'r angen am wybodaeth pwnc cadarn yn ogystal â’r angen i newid ffordd o esbonio neu gyflwyno sesiynau dysgu i hybu dealltwriaeth pob plentyn. Eglurodd Shulman yr angen i athrawon feddu pob elfen o’r wybodaeth pwnc uchod. Cytuna Grigg (2010) ag ymchwil Shulman (1987) gan drafod y ffaith bod gwybodaeth pwnc athro yn ddibwys heb y sgiliau i’w  mynegi mewn ffordd hygyrch i blant.
Yn ôl Ball, Thames a Phelps (2008), mae pwysigrwydd gwybodaeth pwnc athro yn allweddol achos heb hyn, mae’n debyg ni fydd gan athrawon y wybodaeth fydd angen er mwyn cefnogi’r disgyblion i ddysgu’r cynnwys dan sylw. Fodd bynnag, yn gefnogol i Shulman (1987) a Grigg (2010), trafoda Ball et al. (2008) ym mhellach wrth ddweud nad ydy  adnabod pwnc yn dda iawn yn ddigonol wrth addysgu. Yn eu hymchwil, darganfyddant nad oedd adnabod a meddu sgiliau mathemateg uwch yn bodloni pob agwedd o addysgu’r pwnc. Mae angen i athrawon feddu ffyrdd gwahanol o addysgu pynciau sydd yn ddeallus i bawb.
Adrodda Estyn (2012) am wersi arbennig ag arsylwyd, wrth gefnogi  gwybodaeth pwnc athro arbennig, ond hefyd fel y trafodir uchod, y ffyrdd amrywiol o gyflwyno’r wybodaeth wrth ymateb i ofynion pob plentyn.
Dywed bod,
 “….gan athrawon wybodaeth bynciol arbennig o dda. Caiff y gwersi eu cynllunio’n drwyadl ac maent yn cynnwys gweithgareddau addas a phrofiadau diddorol ac ysgogol i’r disgyblion. Mae athrawon yn llwyddo i ennyn diddordeb yr holl ddisgyblion ac yn hybu safonau uchel. Mae athrawon yn defnyddio amrywiaeth eang o ddulliau addysgu ac adnoddau lliwgar a phwrpasol er mwyn ymateb i ofynion pob disgybl” (Estyn, 2015, tud 1.) 
Awgryma Estyn mai cymysgedd o wybodaeth pwnc da a dulliau addysgu sydd yn ymateb i ofynion pob plentyn (PCK) a gwneud gwersi arbennig. O ganlyniad i’r wybodaeth pwnc cadarn a PCK athrawon, gwnaiff disgyblion elwa drwy lwyddo a chyrraedd safonau uchel. Caiff  gwybodaeth pwnc a PCK athro effaith positif ar addysg disgyblion. Cred Kleickmann et.al (2013) hyn gan adrodd mai gwybodaeth pwnc athro sydd yn hanfodol yn natblygiad disgyblion a bod hynny yn darged allweddol er mwyn diwygio addysg. Yn yr un modd mae Coe, Aloisi, Higgins a Major (2014) yn cytuno wrth roi gwybodaeth pedagogaidd athro ar y brig yn eu chwe elfen o asesu ansawdd athrawon. Ychwanegodd Coe et.al (2014) bod gan athrawon effeithiol ddatblygiad cadarn o wybodaeth pwnc a heb hyn gellir rhwystro dysg disgyblion yn arwyddocaol.
Ar y llaw arall, cred Hattie (2011) fod gan athrawon medrus, gwybodaeth a dealltwriaeth pwnc cadarn, gyda’r gallu arbennig i addysgu plant a’u harwain at ganlyniadau dymunol. Er hynny, ni chredodd fod angen hanfodol am wybodaeth pwnc cadarn ar athro. Mewn gwirionedd, cysylltiad dibwys wnaeth Hattie ddarganfod rhwng gwybodaeth pwnc athro a chyraeddiadau disgyblion.
Wrth gynnal meta dadansoddiad ar ymchwil addysgiadol i ffactorau a oedd yn dylanwadu ar addysg disgyblion, canfu Hattie mai maint effaith gofynnol o 0.4 oedd angen i sicrhau blwyddyn o gynnydd gan ddisgybl. Amlygodd mai effaith gwybodaeth pwnc athro ar gynnydd disgyblion oedd 0.19, llai na ffactorau eraill megis  rheolaeth dosbarth gyda maent effaith o 0.52  ac adborth athro effeithiol gyda maint effaith o 0.75 (Hattie, 2012). Mewn gwrthgyferbyniad i ymchwil Shulman (1987), Rowland, Huckstep and Thwaites (2003) a Ball et.al (2008), adroddodd Hattie bod nodweddion mwy dylanwadol ar ddysg a chyraeddiadau disgyblion na gwybodaeth pwnc athro.
Yn ogystal â hyn, ni ddarganfyddodd Rockoff et.al (2011, cited in Coe et.al 2014:18) unrhyw gydberthynas rhwng cymwysterau academaidd neu allu arbennig â pherfformiad disgyblion. Ond, nid yw hyn i ddweud nad oes unrhyw gysylltiad rhwng cymwysterau academaidd a gwybodaeth pwnc cadarn athro, felly a oes unrhyw dystiolaeth glir i weld o ymchwil Rockof et.al (2011) a sut mae gwybodaeth pwnc athro yn effeithio ar ddysg plant?
Fodd bynnag, mae Hattie yn trafod sut gall athrawon ddefnyddio eu gwybodaeth pwnc a’u gwybodaeth pwnc pedagogeg (PCK) er mwyn trefnu eu haddysgu yn effeithiol i gefnogi dealltwriaeth disgyblion (Hattie, 2011). Dengys hyn bod yna le i wybodaeth pwnc athro a gwybodaeth pedagogeg athro wrth addysgu plant, er nad yw hyn yn awgrymu pwyslais mawr ar bwysigrwydd gwybodaeth pwnc athro a gwybodaeth bedagogaidd, mae’r ymchwil yn awgrymu bod yna gyfuniad o ffactorau yn gyfrifol am ddysg a chyraeddiadau disgyblion.
Yn ychwanegol i hyn, er trafodwyd yn gynharach fod Grigg (2010) yn cytuno ag ymchwil Shulman (1987), eir ymlaen i ddweud bod athrawon arbennig yn unigryw oherwydd eu hymrwymiad, brwdfrydedd, annibyniaeth a’u hyblygrwydd. Nid yw’n sôn am wybodaeth pwnc athro yn y rhestr yma. Cyfeiria at wybodaeth gyfrwys broffesiynol sydd, yn ei farn ef, yn adeiladau ar hyder athrawon sydd yn ei dro yn datblygu addysgu pwrpasol, deniadol. Cytuna Grigg (2010) ag  Hattie (2011) bod yna le i wybodaeth pwnc athro ymysg elfennau eraill i sicrhau addysgu effeithiol a chynnydd disgyblion.
Cefnogodd Rowland, Huckstep a Thwaites (2003) ymchwil Shulman gan ffocysu’n gadarn ar wybodaeth pwnc athro a gwybodaeth gyffredinol pedagogeg wrth  greu fframwaith ‘The Knowledge Quartet’. Cytunon yn gryf fod datblygiad a defnydd effeithiol o wybodaeth pwnc yn hanfodol ac wrth wraidd rôl athrawon, ond bod elfennau eang, gwahanol i wybodaeth pwnc. Rhannwyd y fframwaith i bedair uned; sylfaen, trawsffurfiant, cysylltiad â chynllun wrth gefn.
Yn yr uned gyntaf, sylfaen, bydd athrawon yn tynnu ar eu gwybodaeth a dealltwriaeth ddysgedig yn y brifysgol ynglŷn â’u credoau addysg. Cynnwys yr ail uned, trawsffurfiant, yw sut maent yn defnyddio eu gwybodaeth, er enghraifft wrth gynllunio ac addysgu’r gwersi. Dyma le mae gwybodaeth pwnc a gwybodaeth pwnc pedagogeg yn dechrau dod at ei gilydd. Bydd athrawon yn meddwl am yr hyn maent yn ei addysgu a sut maent yn mynd i gyflwyno’r pwnc yn effeithiol. Gyda ‘cysylltiad,’ bydd athrawon yn gydlynol yn eu cynllunio a’u haddysgu. Byddant yn sicrhau cysylltiad rhwng y cynllunio a throsglwyddant dealladwy o wersi. Byddant eto yn gwneud defnydd effeithiol o’u gwybodaeth pwnc a gwybodaeth pwnc pedagogeg wrth sicrhau dilyniant cadarn a dulliau effeithiol yn y gwersi.  Cynllun wrth gefn yw’r uned olaf. Dyma’r digwyddiadau annisgwyl lle nad oes modd cynllunio ar eu cyfer. Bydd rhaid i athrawon feddwl yn gyflym a bod yn gwbl agored i ateb syniadau’r disgyblion. Defnyddiodd gymysgedd o wybodaeth pwnc a gwybodaeth pwnc pedagogedd yn yr uned yma er mwyn cyflawni gofynion y cwricwlwm, y cynllun ac yn bennaf, gofynion y plant. Prif bwynt y fframwaith yw meddwl am sut mae modd defnyddio gwybodaeth pwnc yn effeithiol o fewn dosbarth er mwyn addysgu’n bwrpasol i hybu datblygiad y disgyblion. 
Yn astudiaeth achos Naomi, athrawes dan hyfforddiant a oedd a cymhwyster lefel A yn mathemateg,dangosodd ddiffyg gwybodaeth pwnc o fewn gwers fathemateg gan arwain at ddiffyg cyfleoedd i’r plant  ymchwilio drwy drafod eu syniadau eu hun (Rowland et.al, 2003).  Amlygir diffyg gwybodaeth gan Naomi yn bennaf yn uned pedwar, sef y ‘cynllun wrth gefn’ gan nad oedd yn barod i drafod syniadau’r plant yn ystod y wers. Efallai mai pryder oedd ganddi wrth feddwl am ddilyn ei chynllun gwers yn gaeth er mwyn cyflawni sgiliau’r cwricwlwm dan sylw. Fodd bynnag, trwy gyfranogiad disgyblion mae eu dysg a’u datblygiad yn gwella (Estyn, 2014). Gallai diffyg gwybodaeth pwnc Naomi gael dylanwad negyddol ar gynnydd y disgyblion. Hefyd, trafodwyd yr angen iddi esbonio bod dwy ffordd o gyfrifo yn perthyn i’r un ateb. Heb y drafodaeth hon ni fyddai modd i’r plant ddeall y dasg yn gyfan na meddwl a gwneud penderfyniadau eu hun wrth weithio. Yn adroddiad Donaldson (2015), pwysleisia’r diben o annog dysgwyr uchelgeisiol a galluog. Er mwyn atgyfnerthu hyn mae gwrando a chefnogi syniadau’r plant yn hanfodol o bwysig. Felly, ni ddylid anghofio pwysigrwydd o wybodaeth cwricwlwm ymhlith gwybodaeth pwnc athrawon. Er roedd Naomi wedi cynllunio’n fanwl a pharatoi gwers i gefnogi datblygiad sgil mathemategol benodol, nid oedd yn barod i gefnogi syniadau’r plant sydd yn awgrymu nad oedd hi’n gwerthfawrogi gofynion y cwricwlwm yn gyfan gwbl.
Ar wahân i hynny gellid hefyd cymharu dadl Rockoff et.al (2011) wrth edrych ar gymwysterau academaidd Naomi. Er roedd ganddi gefndir academaidd arbennig ym mhwnc mathemateg, ni ddangosir hyn i fod o unrhyw gymorth iddi hi na’r plant yn ystod ei wers mathemateg. Mynna hyn fod casgliadau Rockoff et.al (2011) yn gredadwy. Awgryma hyn mai nad cymwysterau academaidd sydd yn bennaf wrth sefydlu gwybodaeth pwnc da. Felly, i ateb cwestiwn diweddaraf yn yr aseiniad yma, dengys ymchwil Rockoff et.al (2011) cysylltiad rhwng cymhwysterau academaidd a gwybodaeth pwnc athro, sydd o ganlyniad, yn achos Naomi, yn effeithio ar ddysg disgyblion. Yn ychwanegol i hyn, mae achos Naomi hefyd yn gefnogol i adroddiad Ball et.al (2008) wrth ddangos nid meddu sgiliau uwch mewn pwnc yn ddigonol i addysgu effeithiol.
[bookmark: _GoBack][bookmark: cysill]Ar ddechrau adroddiad Donaldson (2015), cyfeiriodd at gefndir sefydlu’r cwricwlwm newydd i Gymru ar y ddealltwriaeth bod gwybodaeth pwnc yn dal i fod y daith orau i addysg gadarn a pherthnasol. Heblaw hyn, trafodir ymhellach yr angen o gydweithio rhwng athrawon ar draws y cwricwlwm er mwyn gwneud y gorau o’u gwybodaeth pwnc a rhannu eu sgiliau er mwyn creu gwersi pwrpasol a deilliannau positif i’r disgyblion. Adrodda Estyn (2014), mai  diffyg gwybodaeth pwnc gan athrawon oedd canlyniad  gwersi llai llwyddiannus. Nid oedd gan yr athrawon y wybodaeth i ateb camsyniadau’r disgyblion. Bydd ymateb i argymhellion Donaldson (2015) o gydweithio ar draws y cwricwlwm yn debygol o ddyfnhau gwybodaeth pwnc athro yn ogystal ag arwain at ddeilliannau uwch i’r disgyblion.
Dadansoddiad a gwerthusiad o’m gwybodaeth pwnc ar gyfer addysgu cynradd
Wrth dreulio’r rhan gyntaf o’m mhrofiad dysgu proffesiynol yng nghyfnod allweddol dau gyda dosbarth blwyddyn pedwar, a hynny’n ddibrofiad, sylweddolais yn gyflym bwysigrwydd gwybodaeth pwnc athro wrth addysgu’r plant. Nid i arfogi fy hun gyda gwybodaeth pwnc cadarn yn unig, ond i ddeall ac i arddangos sawl ffordd o drosglwyddo’r wybodaeth yma’n effeithiol i blant o alluoedd a ffordd o feddwl gwahanol.
Tra ar brofiad addysgu proffesiynol yn Ysgol A, treuliwyd y rhan gyntaf gyda dosbarth o blant blwyddyn pedwar. Y thema am y tymor oedd Awyr Beirianwyr. Nod y thema oedd datblygu sgiliau gwyddoniaeth a dylunio a thechnoleg yn bennaf. Yn syth teimlais yn anghyffyrddus gan nad oeddwn yn hyderus gyda fy ngwybodaeth pwnc o ran y thema na’r pynciau cwricwlaidd.  Cefais gyfrifoldeb am gynllunio, paratoi ac arwain gwersi thema'r prynhawn. O’r cychwyn teimlais bwyslais mawr i wella fy ngwybodaeth pwnc ac i feddwl am amryw o wersi diddorol a oedd yn mynd i ddenu ymglymiad y plant wrth eu haddysgu ac adeiladu ar sgiliau’r cwricwlwm.
Er roeddwn yn teimlo fy mod wedi ymchwilio i’r pynciau yn ddigon manwl i sicrhau gwybodaeth pwnc cadarn, fe ddaeth hi’n amlwg nad oeddwn yn gallu ateb holl gwestiynau’r plant yn hyderus wrth i’r gwersi fynd rhagddynt.  Hefyd nid oeddwn wedi cael digon o ymarfer na phrofiad wrth arwain y gwersi gwyddonol.  Nid yn y gwersi thema yn unig roedd fy ngwybodaeth pwnc yn ddiffygiol. Sylweddolais ddiffyg hefyd  wrth fynd ati i gynllunio a pharatoi gwersi mathemateg.
Sgil cwricwlwm y wers fathemateg dan sylw oedd rhannu dau ddigid gydag un digid. Teimlais yn eithaf hyderus am y wers yma gan roeddwn yn hapus gyda fy ngwybodaeth pwnc mathemateg. Fodd bynnag cymerais fy ngwybodaeth pwnc yn ganiataol yn ogystal â’r dull ‘rhannu’ oedd angen addysgu. Wrth i mi ddangos fy nghynllun wers a’r gwaith i’r mentor dosbarth, esboniodd mai’r dull ‘talpio’ fyddai angen addysgu ac nid oedd plant blwyddyn pedwar wedi’i ymarfer o’r blaen. Teimlais bwysau ychwanegol gan mai fi oedd yn cyflwyno’r dull talpio i’r plant am y tro cyntaf a minnau heb fod yn gwbl ohono. Fel y dywed Ball (1991, cited in Coe et.al, 2014:18) ni all athrawon gefnogi plant i ddysgu pethau nad ydyn yn deall eu hunain.  Penderfynais ofyn am gyngor ychwanegol gan y mentor. Aethon trwy hen lyfrau mathemateg o blant blwyddyn pedwar llynedd er mwyn iddi atgoffa ei hun o’r dull ‘talpio’, ac esboniodd ei fod yn ddull nad oedd yn cofio’n hyderus. Teimlais mewn cwmni da o ddeall fod  athrawes brofiadol hefyd angen adolygu’r dull.
Wrth gychwyn y wers nid oeddwn yn hyderus o gwbl ond roedd gen i nodiadau fesul cam i f’atgoffa pe byddai angen. Esboniais i’r plant fod angen gwrando’n ofalus gan fod y dull newydd ynn gallu bod yn gymhleth. Symudais yn araf i sicrhau esboniadau clir a chywir i hybu dealltwriaeth y plant. Nid oeddwn yn gyfforddus trwy’r cyflwyniad gan ofni cwestiynau posib na fedrwn eu hateb neu rhag ofn i mi straffaglu wrth gywiro unrhyw gamsyniadau. Teimlais allan o ddyfnder yn gyfan gwbl, gan nad oeddwn yn teimlo bod gen i’r wybodaeth pwnc i sicrhau gwers lwyddiannus a deallus i’r plant. 
Ar ddiwedd y cyflwyniad teimlais yn arswydus wrth ofyn am weld bodiau dealltwriaeth. Gwelais ddosbarth llawn namyn dau fawd  i fyny. Fodd bynnag fe ddaeth hi’n amlwg wrth i’r plant geisio cwblhau eu gwaith nad oedd pob plentyn wedi bod yn onest wrth amlygu eu bodiau. Efallai mai cywilydd oedd ganddynt hwy wrth gyfaddef eu nad oeddent yn deall neu efallai roeddent wedi diflasu ar wrando arnaf yn ceisio esbonio’r dull newydd.
Roedd hi’n amlwg bod angen ail ymweld â’r wers yma gan fod llawer o blant yn cael trafferth wrth gwblhau’r tasgau. Penderfynodd y mentor dosbarth y byddai hyn yn digwydd y diwrnod canlynol. Er fy nheimladau negyddol am y wers roedd adborth yr athrawes yn bositif. Dywedodd ei bod yn hapus gyda’r  ffordd yr esboniwyd y dull. Ategodd nad oedd hi’n ddisgwyliedig iddynt graffu’r dull ar y cyflwyniad cyntaf. Cyfuniad o ddiffyg hunan hyder a diffyg gwybodaeth pwnc cadarn o’r dull ‘talpio’ oedd canlyniad yr ail ymweld yn fy marn i. Er bod Hattie (2011) wedi nodi bod nodweddion mwy dylanwadol ar ddysg plant, teimlaf yn yr achos hwn mai credoau Shulman (1987), megis yr angen am gymysgedd o wybodaeth pwnc cadarn a gwybodaeth pedagogeg oedd yn ddiffygiol yn y wers dan sylw. 
Y noson honno ymchwiliais ar-lein am ddulliau i esbonio’r dull ‘talpio’. Darganfyddais nad oedd ffordd amgen o esbonio’r dull .Yn lle newid y ffordd o gyflwyno a modelu, penderfynais ddarparu cyfle i’r plant ymuno yn y cyflwyniad trwy ddilyn y camau ar y cyd ar eu byrddau gwyn. Gan roeddwn erbyn hyn yn deall y dull fy hun, roedd gen i’r wybodaeth pwnc oedd angen, felly teimlais yn hyderus wrth ail esbonio’r dull i’r plant. Defnyddiais fy sgiliau gwybodaeth pedagogaidd  i hybu dealltwriaeth y plant, megis dilyn y camau modelu ar y cyd ar fyrddau gwyn. Y tro yma fe ddeallodd y plant dipyn yn well nag o’r blaen. Roedd dal lle i wella trwy ymarfer ond roedd pawb ar y trywydd cywir. Hefyd, yn ystod y wers yma, rhannwyd y plant i’w grwpiau gallu ac ar ôl sicrhau dealltwriaeth pwnc oedolion eraill y dosbarth, ddefnyddiais hwy fel cymorth ychwanegol i gefnogi bob grŵp. Gyda chynifer yn y dosbarth teimlais fod hyn strategaeth bwysig gan nad oeddwn yn gallu talu sylw i anghenion bob unigolyn wrth eu haddysgu ar y cyd.  Cytuna Grigg (2010) fod gwybodaeth pwnc yn ddibwys heb y gallu i ymateb i ofynion pob plentyn.
Prin oedd y gwersi mathemateg â chysylltiad cadarn gyda rhannu yn arwain at y tasgau ffocws uchod. Byddai cynllunio cyfres o wersi yn adolygu sgiliau blaenorol wedi bod o fantais. Wrth ddefnyddio’r fframwaith ‘Knowledge Quartet’ gan Rowland et.al (2003), gellir adolygu fframwaith mathemateg yn gyfangwbl a chynllunio dilyniant o wersi â sgiliau yn gysylltiedig â'i gilydd.
Yn ychwanegol, nid oedd ardaloedd penodol o fewn yr amgylchedd dysgu yn darparu cyfleoedd i  blant cyfnod allweddol dau ymarfer eu sgiliau trawsgwricwlaidd yn ddyddiol.  Canmola Donaldson (2015) addysgeg y Cyfnod Sylfaen a chyfle parhaus i ail ymweld. Dywed Donaldson (2015) bod addysgu da yn cynnwys scaffaldio dysg gyda phrofiadau deniadol a thasgau heriol. Teimlaf fod angen tasgau heriol ar blant yn ddyddiol er mwyn sbarduno’r sgiliau a fydd yn eu cefnogi maes o law.
Trwy gydol y profiad addysgu proffesiynol teimlais yn ddihyder. Amlygodd yr adfyfyrio mai diffyg gwybodaeth pwnc oedd yn ei achosi ynghyd â diffyg profiad yng nghyfnod allweddol dau. Roeddwn yn gwbl hyderus i rannu syniadau o fy ngwybodaeth pwnc pedagogaidd gyda’r fyfyrwraig oedd a lleoliad yn y Cyfnod Sylfaen gan mai dyna le mae fy mhrofiad. Er mwyn datrys y diffyg hyder gwnes fy ngorau glas i ymateb i ddisgwyliadau’r mentor dosbarth. I’r perwyl hynny roedd rhaid ymgyfarwyddo â’r cwricwlwm cenedlaethol ar gyfer cyfnod allweddol dau, adnabod pob plentyn yn y dosbarth gan werthfawrogi eu galluoedd gwahanol yn ogystal â threfniant dyddiol y dosbarth. Yn bennaf roedd angen i mi wella fy ngwybodaeth pwnc ym mhob agwedd o’r cwricwlwm.
Gwnes arsylwi ar y mentor dosbarth ym mhob gwers gan wneud nodiadau cefnogol. Sylweddolais ei bod hi’n gallu ateb bron pob cwestiwn oedd gan y plant yn rhwydd ac yn naturiol. Roedd ei gwybodaeth pwnc yn arbennig. Roedd hi’n adnabod cryfderau, gwendidau ac anghenion pob plentyn yn y dosbarth ac yn ymateb iddynt yn briodol. Gyda rheolaeth dosbarth arbennig, roedd ganddi adnabyddiaeth o sgiliau cwricwlwm da iawn ym mhob pwnc yn ogystal â sgiliau iaith Cymraeg cadarn. Gyda phob plentyn yn y dosbarth yn gwneud cynnydd o ryw fath ar draws y cwricwlwm, dengys hyn mai cymysgedd o wybodaeth pwnc a gwybodaeth pedagogedd sydd yn gwneud athro da fel awgryma Shulman (1987). Yn ychwanegol, cefnogir ymchwil Hattie (2011) gan amlygu nad gwybodaeth pwnc yn unig sy’n bwysig ond cymysgedd o elfennau eraill, megis rheolaeth dosbarth ac adnabyddiaeth gadarn o’r disgyblion.
I sicrhau gwelliant cyfredol am weddill fy hyfforddiant fel athrawes ac, yn obeithiol, trwy gydol fy ngyrfa o fewn addysgu plant, byddant yn canolbwyntio ar yr holl elfennau o athro cymwys da sydd wedi ymddangos i mi ar fy mhrofiad addysgu proffesiynol gyntaf. Byddant hefyd yn adfyfyrio ar nid dim ond fy hun ond ar yr holl ddadleuon yn yr aseiniad gan ystyried pwyntiau pob un. Bydd angen i mi adnabod gofynion y cwricwlwm perthnasol yn gadarn gan wella fy ngwybodaeth pwnc ym mhob maes dysgu er mwyn sicrhau addysgu trawsgwricwlaidd. Fydd hwn yn gynwysedig o sgiliau Rhifedd, Llythrennedd a Chymhwysedd Digidol a fydd angen cyd rhedeg ym mhob sesiwn dysgu (Donaldson, 2015). Yn ymchwil Shulman (1987), eglurodd bod yna sawl elfen i wybodaeth pwnc athro, er oedd wedi pwysleisio pwysigrwydd wybodaeth pwnc a gwybodaeth pwnc pedagogaidd, yn fy marn i, mae pob elfen o wybodaeth pwnc a rhestrwyd yn bwysig. Ym mhellach, mae pob elfen a rhestrwyd yng nghydblethu a'i gilydd, a mwy aml na pheidio, yn dod yn naturiol drwy brofiad yn y dosbarth. Gyda phrofiad o fewn yr amgylchedd dysgu ac yn y brifysgol, rwyf yn hyderus o adeiladau ar fy sgiliau parod, yn enwedig fy ngwybodaeth pwnc ym mhob elfen o addysgu, er mwyn cymhwyso fel athrawes dda, cymwys, a fydd yn rhagori ym mhob agwedd o’r swydd.
Wedi ystyried yr holl ddadleuon ynglŷn â gwybodaeth pwnc athro, mae’n amlwg bod yna ymchwil gadarn tu ôl i’r casgliadau. Er cyflwyno dadleuon, mae Hattie (2011) a Rockoff et.al (2011) yn cydnabod ei le wrth addysgu. Yn ychwanegol i hyn, gyda beirniadaeth bositif gan Estyn (2014 a 2015) am effaith wybodaeth pwnc athro â chyraeddiadau disgyblion, yn ogystal â’i bwysigrwydd wedi ei amlygu yn y cwricwlwm newydd, Dyfodol Llwyddiannus (Donaldson, 2015), ni all anwybyddu ei amlygrwydd wrth addysgu plant yng Nghymru. Hyderaf fod yr aseiniad yn amlygu arwyddocâd gwybodaeth pwnc fel elfen hanfodol ym myd addysg a’r angen i’w ystyried yn ofalus er mwyn datblygu fel athro cymwys ac i hybu datblygiad disgyblion o bob oedran.

